Jørgen Berner

Jørgen Haslef Berner (født 1873 i Bergen, død 1955 i Oslo) var en norsk arkitekt. Han var sønn av stortingspresident Carl Christian Berner (1841–1918) og bror til arkitekten Carl Berner (1877-1943).

Utdannelse 
Jørgen Berner utdannet seg til bygningsingeniør ved Bergen tekniske skole i 1889-91. I 1891-93 studerte han ved Den kongelige Kunst- og Håndverksskole under Herman Major Schirmer og fikk i den forbindelse innblikk i norsk byggeskikk fra 1600- og 1700-tallet. Han oppholdt seg i 1894-96 i London, der han var assistent for bl.a. arkitekt Thomas E. Collcutt og studerte ved South Kensington Museum (senere Victoria and Albert Museum).

Virke 
Jørgen Berner har muligens havnet litt i skyggen av broren Carl, men var i likhet med ham en viktig eksponent for nordiske arkitekturtradisjoner i flere tiår på begynnelsen av 1900-tallet. Sammen med broren drev han i en årrekke firmaet Berner & Berner, som stod for en rekke offentlige bygg og private villaer. I likhet med broren var han også møbeldesigner, og blant våre mest betydelige sådanne. Han er også kjent for å ha designet tårnkiosken for Narvesen. Dessuten spilte han en viktig rolle ved oppbyggingen av Glomdalsmuseet.

Noen arbeider 
 Fiskum nye kirke, Øvre Eiker, Buskerud (1902, brant 1940)
 Kornhaug sanatorium, Follebu, Oppland (1906)
 Det kongelige slott, Oslo (ombygging 1906-07, sammen med Carl Berner)
 Portbygning til Glomdalsmuseet, Elverum, Hedmark (1910)
 Hotell Bondeheimen, Oslo (1911–13, sammen med Carl Berner)
 Kristiania Haandverks- og Industriforenings villa, Jubileumsutstillingen på Frogner (inkludert møblement, 1914, sammen med Carl Berner; revet)
 Rjukan kirke, Tinn, Telemark (1915–16, sammen med Carl Berner, brant 1965)
 Villa Fredriksborg (nå Bygdøy menighetshus), Oslo (1920, sammen med Carl Berner)
 Wergelandsveien 5, Oslo, leiegård (nå hotell) (1931)
 Ris kirke, Oslo (sammen med Carl Berner; tegnet ca. 1921, innviet 1932)

Referanser

Kilder 
 Norsk kunstnerleksikon
 Jørgen Berner (1873–1955) i Norsk biografisk leksikon (SNL)
 Arkivverket om Jørgen Haslef Berner
 Oslo byleksikon
 
 Designplansje for tårnkiosken hos Digitalt museum
 Narvesenhistorie med bl.a. tårnkiosken

 
Personer fra Bergen kommune